
 28.4.2020
 BG
 Официален вестник на Европейския съюз
 L 133/23
 РЕГЛАМЕНТ ЗА ИЗПЪЛНЕНИЕ (ЕС) 2020/580 НА КОМИСИЯТА
 от 27 април 2020 година
 за предоставяне на разрешение на Съюза за групата биоциди „SOPURCLEAN“
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 44, параграф 5, първа алинея от него.
 като има предвид, че:
 (1)
 На 28 август 2015 г. SOPURA N.V. подаде заявление в съответствие с член 43, параграф 1 от Регламент (ЕС) No 528/2012 за издаване на разрешение за групата биоциди „SOPURCLEAN“ от продуктов тип 4 съгласно описанието в приложение V към посочения регламент, като предостави писмено потвърждение, че компетентният орган на Белгия се е съгласил да направи оценка на заявлението. Заявлението бе заведено в Регистъра за биоциди под номер на досието BC-PJ019489-22.
 (2)
 „SOPURCLEAN“ съдържа октанова киселина и деканова киселина като активни вещества, които са включени в посочения в член 9, параграф 2 от Регламент (ЕС) No 528/2012 списък на Съюза на одобрените активни вещества.
 (3)
 На 15 декември 2017 г. в съответствие с член 44, параграф 1 от Регламент (ЕС) No 528/2012 оценяващият компетентен орган представи доклад за оценката и заключенията от нея на Европейската агенция по химикали („Агенцията“).
 (4)
 На 15 юли 2019 г. Агенцията представи пред Комисията становище (2), в т.ч. проекта за обобщение на характеристиките на биоцидите от групата „SOPURCLEAN“ и окончателния доклад за оценката на групата биоциди, в съответствие с член 44, параграф 3 от Регламент (ЕС) No 528/2012.
 (5)
 В становището се стига до заключението, че „SOPURCLEAN“ е група биоциди по смисъла на определението в член 3, параграф 1, буква т) от Регламент (ЕС) No 528/2012, която отговаря на условията за предоставяне на разрешение на Съюза по член 42, параграф 1 от същия регламент и — при спазване на указаното в проекта за обобщение на характеристиките на биоцидите — отговаря на условията по член 19, параграфи 1 и 6 от посочения регламент.
 (6)
 На 26 юли 2019 г. в съответствие с член 44, параграф 4 от Регламент (ЕС) No 528/2012 Агенцията предаде на Комисията проекта за обобщение на характеристиките на биоцидите на всички официални езици на Съюза.
 (7)
 Комисията е съгласна със становището на Агенцията, поради което смята, че е целесъобразно да се предостави разрешение на Съюза за групата биоциди „SOPURCLEAN“.
 (8)
 Мерките, предвидени в настоящия регламент, са в съответствие със становището на Постоянния комитет по биоцидите,
 ПРИЕ НАСТОЯЩИЯ РЕГЛАМЕНТ:
 Член 1
 На дружеството SOPURA N.V. се предоставя разрешение на Съюза номер EU-0021157-0000 за предоставяне на пазара и употреба на групата биоциди „SOPURCLEAN“ в съответствие с обобщението на характеристиките на биоцида, посочени в приложението.
 Разрешението на Съюза е валидно от 18 май 2020 г. до 30 април 2030 г.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята